b'\n_START_ARTICLE_\nLavo\xc4\x8dkin La-7\n_START_SECTION_\nLa-7 istorija\n_START_PARAGRAPH_\n1943 m. spal\xc4\xaf buvo pagamintas pirmasis La-7 prototipas (La-120). Lapkrit\xc4\xaf jis pakilo \xc4\xaf or\xc4\x85, vasario 16 d. prasid\xc4\x97jo valstybiniai bandymai. 1944 m. pavasar\xc4\xaf naujasis naikintuvas (pavadintas La-7) pasirod\xc4\x97 fronte \xe2\x80\x93 prad\xc5\xbeioje gvardijos pulkuose, pvz., 176-ajame gvardijos naikintuv\xc5\xb3 aviacijos pulke, v\xc4\x97liau ir kituose. 1944 m. lapkri\xc4\x8dio m\xc4\x97nes\xc4\xaf vietoje La-5FN buvo gaminami jau tik La-7._NEWLINE_La-7 laikomas vienu i\xc5\xa1 geriausi\xc5\xb3 serijini\xc5\xb3 Antrojo pasaulinio karo fronto naikintuv\xc5\xb3. Pasi\xc5\xbeym\xc4\x97jo puikiu manevringumu ir galinga ginkluote. Manoma, kad savo kovin\xc4\x97mis savyb\xc4\x97mis ma\xc5\xbeuose ir vidutiniuose auk\xc5\xa1\xc4\x8diuose pranoko geriausius to meto sraigtinius Vokietijos, Anglijos ir JAV naikintuvus. Pasi\xc5\xbeym\xc4\x97jo dideliu veiksnumu, paprastu valdymu._NEWLINE_Iki Antrojo pasaulinio karo pabaigos pagaminti 5753 naikintuvai La-7.\n_START_SECTION_\nSkirtumai, lyginant su La-5FN\n_START_PARAGRAPH_\nDyd\xc5\xbeiu ir forma La-7 ma\xc5\xbeai skyr\xc4\x97si nuo La-5. La-7 tur\xc4\x97jo metalinius sparno lon\xc5\xbeeronus, kaip ir paskutini\xc5\xb3 serij\xc5\xb3 La-5FN. Nervi\xc5\xabros ir danga liko tokie patys. Metalini\xc5\xb3 lon\xc5\xbeeron\xc5\xb3 skerspj\xc5\xabvis \xc5\xbeymiai suma\xc5\xbe\xc4\x97jo, tad sparnuose atsirado daugiau vietos degal\xc5\xb3 bakams. Lon\xc5\xbeeron\xc5\xb3 mas\xc4\x97 suma\xc5\xbe\xc4\x97jo apie 100 kg. L\xc4\x97ktuvo aerodinamin\xc4\x97s savyb\xc4\x97s irgi \xc5\xbeymiai pager\xc4\x97jo, nes buvo pagerintos aerodinamin\xc4\x97s radiatoriaus formos, pagal k\xc4\x85 vizualiai galima atskirti La-7 ir La-5FN. Buvo pagerinta vidin\xc4\x97 l\xc4\x97ktuvo hermetizacija, nes buvo visi\xc5\xa1kai panaikinti ply\xc5\xa1iai kapote, tarpai tarp pertvar\xc5\xb3 ir pro jas einan\xc4\x8di\xc5\xb3 vamzd\xc5\xbei\xc5\xb3. D\xc4\x97l \xc5\xa1i\xc5\xb3 prie\xc5\xbeas\xc4\x8di\xc5\xb3 La-7 pasi\xc5\xbeym\xc4\x97jo didesniu grei\xc4\x8diu, kilimo grei\xc4\x8diu ir did\xc5\xbeiausiu skryd\xc5\xbeio auk\xc5\xa1\xc4\x8diu.'